《赋丹阳县治沧浪台》
宋代·邵彪

秦凿断巘崿，晋圃亡町畦。
事古迹茫昧，天高水渺瀰。
缅怀褚季野，清坐行四时。
仓黄挤兴公，无乃醉魂迷。
不如颜中书，藻舟赋新诗。
芜废今几年，黄鹄怨坏陂。
今尹古循良，见利勇有为。
如云拥万锸，矢矫出大堤。
蛟龙鼓洪涛，鸥鹭舞寒漪。
危台俯回渚，长怀旷遐睎。
乃知高世心，宜与湖山期。
下注万顷田，水田数斗泥。
民乐我亦乐，兴觞淡忘归。

作者简介：邵彪，字希文，丹阳（今属江苏）人。徽宗宣和三年（一一二一）进士。历昆山县主簿、登州教授。累官国子监丞。出知泰州、移处州、楚州。事见《京口耆旧传》卷三。今录诗四首。